บจ.เลื่อนเพิ่มทุนAPCOยืดขายหุ้น
ติดวันหยุดยาวน้ำท่วมกรุงตลาดรับหุ้นใหม่พลาดเป้า
26 ต.ค. 2554

ติดวันหยุดยาวน้ำท่วมกรุงตลาดรับหุ้นใหม่พลาดเป้า
น้ำท่วมพ่นพิษบจ.หลายแห่งเลื่อนชำระค่าหุ้นเพิ่มทุน จัดประชุมผู้ถือหุ้น APCO ส่อเลื่อนขายไอพีโอ ตลท.รับหุ้นใหม่หลุดเป้า
บริษัท ไทยพร็อพเพอร์ตี้ (TPROP) แจ้งว่า จากสถานการณ์น้ำท่วมในวงกว้าง ทำให้ผู้ถือหุ้นของบริษัทไม่สามารถจองซื้อและชำระเงินค่าหุ้นเพิ่มทุนได้ตามกำหนด และผู้ซื้อหุ้นได้ร้องขอให้ขยายระยะเวลาออกไปจนกว่าน้ำท่วมจะคลี่คลาย ดังนั้นบริษัทจึงเห็นควรขยายเวลาจองซื้อและชำระค่าหุ้นจากกำหนดเดิมวันที่ 17-21 ต.ค.นี้ เป็นวันที่ 17 ต.ค.15 พ.ย.นี้
บริษัท ลิฟวิ่งแลนด์ แคปปิตอล (LL) มีมติให้เลื่อนการจองซื้อและชำระเงินค่าหุ้นเพิ่มทุนออกไปเป็นครั้งที่ 2 จนกว่าสถานการณ์น้ำท่วมจะคลี่คลาย และบริษัทจะแจ้งกำหนดการจองซื้อและชำระเงินให้แก่ผู้ถือหุ้นทราบอีกครั้ง
บริษัท เอ็นอีพี อสังหาริมทรัพย์และอุตสาหกรรม (NEP) บริษัทเอเวอร์แลนด์ (EVER) และบริษัท เอเพ็กซ์ ดีเวลลอปเม้นท์ (APEX) แจ้งว่า บริษัทมีมติให้เลื่อนประชุมวิสามัญผู้ถือหุ้นครั้งที่ 1/2554ระหว่างวันที่ 26-27 ต.ค.นี้ออกไปก่อน และจะแจ้งกำหนดการประชุมอีกครั้งภายในวันที่ 15-18 พ.ย.นี้ ส่วนกำหนดรายชื่อผู้มีสิทธิเข้าประชุมจะไม่เปลี่ยนแปลง
ด้านหุ้นใหม่ที่จะเสนอขายหุ้นให้ประชาชนครั้งแรก (ไอพีโอ)นั้นนายวิชา โตมานะ กรรมการผู้จัดการ สายงานวาณิชธนกิจ บริษัทหลักทรัพย์ (บล.) ฟิลลิป (ประเทศไทย) เปิดเผยว่า จะประเมินสถานการณ์วันต่อวันว่าจะเลื่อนหรือขยายระยะเวลาเสนอขายหุ้นไอพีโอของบริษัท เอเชียน ไฟย์โตซูติคอลส์ (APCO)ที่มีกำหนดขายระหว่างวันที่ 27-28 และวันที่ 31 ต.ค.นี้หรือไม่ หลังน้ำท่วมรุนแรง 
“เบื้องต้นยังคงกำหนดการขายหุ้นตามเดิมไปก่อน เพราะธนาคารพาณิชย์ยังไม่ปิดทำการ แต่หากสถานการณ์น้ำท่วมเลวร้ายก็อาจจะพิจารณาเลื่อนหรือขยายเวลาจองซื้อเพิ่มเติมได้” นายวิชา กล่าว
ทั้งนี้ APCO เตรียมขายหุ้นไอพีโอจำนวน 50 ล้านหุ้น ในราคาจองซื้อหุ้นละ 2.8 บาท คิดเป็นสัดส่วนราคาต่อกำไรต่อหุ้น (พีอี) 12 เท่า มีส่วนลดจากพีอีของตลาดหลักทรัพย์ เอ็ม เอ ไอ เฉลี่ย 35% สูงกว่าส่วนลดปกติที่ให้เพียง 15-20% ซึ่งถือเป็นกลยุทธ์ที่ใช้ดึงดูดความสนใจของนักลงทุนในสถานการณ์เช่นนี้
แหล่งข่าวจากตลาดหลักทรัพย์แห่งประเทศไทย (ตลท.) เปิดเผยว่า ได้ประสานงานไปยังสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้เร่งพิจารณาอนุมัติแบบแสดงรายการข้อมูล (ไฟลิง) ของบริษัทที่ ก.ล.ต.ได้ไปตรวจเยี่ยมแล้ว เพื่อให้บริษัทที่มีความพร้อมเข้าระดมทุนได้ทันที ซึ่งขณะนี้มีบริษัทที่อยู่ระหว่างรออนุมัติไฟลิง 8 ราย แบ่งเป็น บริษัทที่เข้าเอ็ม เอ ไอ 5 ราย และกองทุนอสังหาริมทรัพย์ 3 ราย 
ขณะเดียวกันคาดว่าปีนี้ ตลาดหลักทรัพย์คงไม่สามารถเพิ่มมูลค่าหลักทรัพย์ตามราคาตลาด (มาร์เก็ตแคป) ของหุ้นใหม่ได้ตามเป้า 1 แสนล้านบาท เพราะหลายบริษัทมีแผนขายหุ้นในช่วงไตรมาส 4 แต่ตอนนี้ดูเหมือนภาวะตลาดจะไม่เอื้ออำนวยแล้ว ซึ่ง ณ สิ้นเดือน มิ.ย.ที่ผ่านมา มาร์เก็ตแคปหุ้นใหม่อยู่ที่ 5.8 หมื่นล้านบาท